ธกส.ยันไม่มีนโยบายซื้อปุ๋ยแลกกู้เงิน
ธ.ก.ส. ยันไม่มีนโยบายบังคับเกษตรกร ซื้อปุ๋ยเพื่อแลกสัญญากู้เงิน สั่งผู้อำนวยการธ.ก.ส.อุบล สอบข้อเท็จจริง
19 ธ.ค. 2554

ธ.ก.ส. ยันไม่มีนโยบายบังคับเกษตรกร ซื้อปุ๋ยเพื่อแลกสัญญากู้เงิน สั่งผู้อำนวยการธ.ก.ส.อุบล สอบข้อเท็จจริง
นายลักษณ์  วจนานวัช  ผู้จัดการธนาคารเพื่อการเกษตรและสหกรณ์การเกษตร (ธ.ก.ส.)  เปิดเผยว่า จากการที่มีเกษตรกรร้องเรียนว่าถูก ธ.ก.ส. อำเภอเขื่องใน  จังหวัดอุบลราชธานี บังคับให้ซื้อปุ๋ยจากสหกรณ์การเกษตรเพื่อการตลาดลูกค้า ธ.ก.ส. (สกต.)  อย่างน้อยคนละ 3 กระสอบราคาตั้งแต่ 600-900 บาท  เพื่อแลกกับการทำสัญญาปล่อยเงินกู้ให้ และหากเกษตรกรรายไหนไม่ยอมซื้อก็จะไม่ปล่อยสินเชื่อให้นั้น ขอชี้แจงว่า ธ.ก.ส.ไม่มีนโยบายในเรื่องดังกล่าว ซึ่งเหตุการณ์ที่เกิดขึ้นได้สั่งการให้ นายณรงค์  งามพริ้ง  ผู้อำนวยการ ธ.ก.ส.จังหวัดอุบลราชธานีเข้าไปชี้แจงทำความเข้าใจกับลูกค้า  ซึ่งหากลูกค้าไม่ประสงค์จะซื้อปุ๋ย  ก็ให้ดำเนินการตามที่เกษตรกรลูกค้าต้องการ  และหากพบว่ามีการบังคับให้ลูกค้าซื้อปุ๋ยจริง  ธนาคารจะพิจารณาสวบสวนข้อเท็จจริง ตามระเบียบวิธีปฏิบัติของของธนาคารต่อไป
นายลักษณ์กล่าวอีกว่า ในการขอสินเชื่อเพื่อนำไปใช้ในการผลิตทางการเกษตร เกษตรกรจะต้องระบุว่าจะนำไปใช้เป็นค่าใช้จ่ายดำเนินการในเรื่องใดบ้าง  ซึ่งส่วนใหญ่ระบุว่า จะนำไปใช้เป็นค่าปัจจัยการผลิต เช่น ค่าปุ๋ย ค่ายา ค่าเมล็ดพันธุ์  ซึ่งลักษณะการจ่ายสินเชื่อของ ธ.ก.ส. จะจ่ายตามความจำเป็น เช่น ระบุซื้อปุ๋ย เมล็ดพันธุ์ต้องมีการซื้อจริงๆ  ไม่ให้นำไปทำอย่างอื่น  ทั้งนี้ เพื่อป้องกันมิให้เกษตรกรนำเงินไปใช้จ่ายผิดวัตถุประสงค์และกลายเป็นภาระหนี้สินโดยไม่จำเป็น
นอกจากนี้ ธ.ก.ส. มีนโยบายส่งเสริมให้เกษตรกรมีการรวมกลุ่มกันในลักษณะรวมกันซื้อ  รวมกันขาย เพื่อสร้างอำนาจต่อรองทางการตลาด ในรูปแบบของสหกรณ์การเกษตรเพื่อการตลาดลูกค้า ธ.ก.ส. หรือ สกต.  ซึ่งถือเป็นองค์กรหรือสถาบันของเกษตรกรเอง  ดังนั้น  เมื่อมีการทำธุรกรรมทั้งด้านการซื้อและการขาย  พนักงาน ธ.ก.ส. จึงแนะนำหรือส่งเสริมให้เกษตรกรทำธุรกรรมกับ สกต. ก่อนเพราะสามารถตรวจสอบได้ง่ายทั้งด้านคุณภาพ ความยุติธรรม  ขณะเดียวกันผลประโยชน์โดยรวมก็จะกลับคืนสู่สมาชิกซึ่งก็คือเกษตรกรลูกค้านั่นเอง แต่สิ่งที่พนักงาน ธ.ก.ส. ทำได้คือการแนะนำเท่านั้น  ห้ามมีการบังคับอย่างเด็ดขาด  ซึ่งในเรื่องนี้ได้มีการกำชับเป็นกรณีพิเศษ รวมถึงการระมัดระวังในการใช้คำพูดซึ่งอาจทำให้เกษตรกรเข้าใจผิดว่าเป็นการบังคับ